Help bou aan 'n Afrikaanse Wikipedia | Maroela Media
Die vertalers ontvang opleiding by Maroela Media se kantore. Foto: Maroela Media
Wanneer mens iets op die internet soek, is die kans baie goed dat jy 'n artikel daaroor op Wikipedia sal kry. Dié bron word wêreldwyd gebruik en word in verskillende tale aangebied. As dit kom by Afrikaanse artikels op Wikipedia, is dié egter dun gesaai. Daarom het Maroela Media saam met ander liefhebbers van Afrikaans besluit om Wikipedia in Afrikaans uit te brei – nie net om Afrikaans te help bevorder nie, maar ook om leerders te help met navorsing vir skooltake.
Maroela Media werk saam met Unisa om opleiding vir verskeie vertalers en skrywers van artikels te verskaf, oor hoe om artikels op Wikipedia te laai. Dié vertalers het reeds aan die werk gespring.
Die fokus is vir eers op skoolvakke van graad vier tot twaalf, volgens die kurrikulum wat by skole aangebied word. "Ons fokus eers op dié grade, want dis die ouderdom waarop kinders begin eksamen skryf," sê Keren van den Berg, projekbestuurder by Maroela Media.
"Meer as 700 artikels is reeds tot ons beskikking en sluit profiele van verskeie Afrikaanse digters en skrywers in. Tot op hede is daar al meer as 'n 100 artikels vertaal," het sy bygevoeg.
Die FAK is ook betrokke by die projek en sal veral op die Afrikaanse geskiedenis fokus. "Die FAK het baie materiaal oor die geskiedenis en mens wil dit nie laat verlore gaan nie," het Van den Berg gesê.
Maroela Media is op soek na nog vrywilligers wat bereid is om te help met die Wikipedia-projek. "Jan-alleman kan ons help om hierdie projek nog meer suksesvol te maak. Ons is op soek na onderwysers, professors, of enigiemand wat 'n kenner op 'n sekere gebied is. Enigiemand is welkom om vir ons artikels of idees te stuur. Selfs al is dit 'n teksdokument. Ons sal sorg dat dit op Wikipedia geplaas word."
Maroela Media sal gratis opleiding verskaf vir enigiemand wat bereid is om te help met die projek.
Stuur 'n e-pos na [email protected] vir enige navrae oor opleiding of as jy idees en artikels wil stuur.
Dis baie maklik om 'n artikel op Wikipedia te publiseer, kyk hier:
Deel van: Afrikaans, Goeie nuus, SA-nuus, Tegnologie
Watertekorte: Oos-Londen-sakelui trek swaar
As ons statistiek oor Wikipedia in Afrikaans praat moet ons na die volgende kyk: Afrikaans het tans die 86ste grootste Wiki (ui 292) en is met 39762 artikels kort op die hakke van Yslands met 40666. Afrikaans het die helfte soveel administrateurs as Yslands met sowat 30000 meer gebruikers. Ons artikeldiepte is 32 teenoor Yslands se 43 en Engels se 926 (dit verwys kortliks na die lengte van die gemiddelde artikel). Afrikaans is die grootste taal op Wikipedia wat inheems aan Afrika is met Swahili tweede. Die volgende inheemse Suid-Afrikaanse taal is Zoeloe met 766 artikels. Kom dra asb. by… Lees meer »
Die volgende grootste Suid-Afrikaanse wiki is Noord-Sotho met 3194 artikels, nie Zoeloe nie! Dankie vir almal se belangstelling in Wikipedia, dit is werklik 'n skoon projek met vele meriete.
Ek wil ook byvoeg: die onderwerpe waaroor jy kan skryf is eindeloos en onbeperk! Daar is wel sekere tekortkominge, waarvan een my die ongemaklikste laat voel: Ons het werklik 'n tekort aan uitvoerige artikels uit vreemde tale (anders as Engels), maar ook oor hierdie vreemde tale self. Ek sou graag wou hê dat vreemde tale (veral hul grammatika) meer Afrikaansvriendelik en gratis gemaak word, juis omdat ons bloedweinige vreemdetaalboeke het. Ons moet vreemde tale aantreklik maak vir die Afrikaanssprekendes en -magtiges. Baie vreemdetaaldepartemente het onlangs by Unisa gesluit of gekrimp (wat sedert die 1960's kon uithou!) weens 'n tekort aan… Lees meer »
Daar is klaar 'n reusagtige Nederlandse Wikipedia wat vir meeste Afrikaanssprekendes maklik verstaanbaar is. As julle onnodige werk wil vermy, skep net artikels in Afrikaans wat nog nie in Nederlands is nie of wat uniek op Suid-Afrika en Afrikaans van toepassing is.
Ja, Jaco, daar is 'n Nederlandse Wikipedia -en ek is Nederlander en het baie daar bygedra-, maar ek stem nie met jou saam nie. Afrikaans is 'n pragtige taal wat sy eie wiki verdien en nodig het. Daar is ook genoeg mense wat dit kan skryf en spreek om af.wiki tot 'n spogwiki te maak. Moenie die 'onnodige' werk gaan vermy nie. Kom skryf!